**Биоценоза – животна заједница**

Као што јединке једне врсте не живе изоловано, већ у популацијама, тако и популације различитих врста на истом станишту не живе изоловано већ у заједницама (нпр. биоценоза једне баре, планинског врха, потока и др.).

Између чланова биоценозе (фитобиоценоза – заједница биљака, зообиоценоза – заједница животиња, микобиоценоза – заједница гљива, микробиоценоза – заједница микроорганизама) успоставља се читав сплет различитих односа.

Свака биоценоза се одликује одређеним групним особинама :

1. **квалитативан и квантитативан састав биоценозе,**

*Квалитативни састав* биоценозе представља присуство и комбинацију заступљених врста. Тако се, нпр., живи свет камењара разликује по саставу од од оног у шуми. Животни услови у станишту (биотопу) условљавају одговарајућу бројност (*квантитет*) популација у биоценози. Популације које су у биоценози посебно бројне називају се *доминантне*. Оне дају печат заједници и најбоље су прилагођенедатим условима станишта. У буковој шуми доминантна врста је буква, а у храстовој храст.

1. **просторна организација биоценозе,**

Просторне промене се дешавају непрестано и оне не ремете односе у биоценози.

1. **временска организација биоценозе,**

Временске промене су периодичне промене које прате ритам дневно-ноћних, месечних (лунарних) и сезонских колебања услова у станишту (нпр. већина биљака и животиња се размножава у исто годишње доба; неке животиње су активне ноћу, а друге дању; биљке врше фотосинтезу само дању).

1. **одређени односи исхране (трофичка структура).**

Основни начин узајамног повезивања чланова једне животне заједнице представља метаболизам биоценозе. Он чини основу организације њеног живота, тј. њену трофичку структуру. Односи исхране чврсто повезују све врсте чланова биоценозе.

**Еколошка ниша**

Сваки члан биоценозе има одређено место и улогу. **Еколошка ниша** представља место и улогу органске врсте, попуклације, групе организама у сплету односа (пре свега исхране) у биоценози/екосистему – њен функционални статус, њена енергетика, однос према ресурсима и биотичким факторима.

Популарно исказано: ако је биотоп – станиште „адреса“ где неку врсту можете наћи, онда је еколошка ниша њено „занимање – професија“ (њена трофичка позиција у ланцима исхране, начин како она живи и какве су јој интеракције са физичким окружењем и са другим организмима у зеједници).

Еколошка ниша је динамична категорија.